
Nők részvétele a politikában a XXI. századi Mexikóban

A nemek egyenlő részvétele a politikában fontos előfeltétele a jó kormányzásnak és a hatékony demokráciának. A nők magas részvétele a politikában számos pozitív társadalmi hatással jár. Például, hogy nagyobb lesz a társadalmi egyenlőség és a befogadó kormányzás, magasabb az életszínvonal; az oktatás, egészségügy és infrastruktúra terén fejlődés várható, továbbá csökkenhet a politikai korrupció. Az utóbbi időben egyre nagyobb szerepet játszik a világban a nemi egyenlőség kérdésköre az élet minden területén. A szakdolgozatom témája a női részvétel a mexikói politikában, a 2000 és 2020 közötti időszakban.
A szakdolgozatomban a mexikói politika körüljárása után több oldalról is bemutatom a nők részvételének alakulását, valamint a téma aspektusait. Bár Mexikó macho országként híresült el, az elmúlt időszakban nagy erőfeszítéseket tettek a nemi egyenlőség fejlesztésében és a nők jogainak kiterjesztésében.
A kutatásom alapján elmondható, hogy az utóbbi húsz évben meghatározó volt a nők szerepének növekedése mind a végrehajtó, mind a törvényhozó hatalomban. A folyamatban nagy jelentősége volt a demokratizálódásnak, mely a 2000-es években indult el az országban, és ennek részeként, a nemi kvóták bevezetésének. A 2000-es évektől a mexikói politikai hatalom kinyílt, többpólusú politikai aréna alakult ki, és a demokratikusabb berendezkedés nagyban hozzájárult az országban a nemi egyenlőség fejlődéséhez. Igaz, nem teátrális változásokról beszélhetünk, ám elindult egy folyamat, amely egyre inkább pozitív kimenetelekkel kecsegtet. Egyre több nő vállal aktív szerepet a politikai életben, gyarapszik a női miniszterek és kormányzók száma. Megfigyelhető az is, hogy a 2006-os év óta minden elnökválasztáson találkozhatunk női indulóval. Még az is előfordulhat, hogy Mexikónak női elnöke lesz 2024-től. 



